Musiqa madaniyati fani va jismoniy tarbiya fani oʻqituvchilarining bilim darajasi hamda kasbiy mahoratini aniqlash boʻyicha milliy baholash tizimini joriy etish toʻgʻrisida
(resolution, 2026-02-02)

Oʻzbekiston Respublikasi Prezidentining “Umumiy oʻrta taʼlim maktablarida musiqa madaniyati fani oʻqitilishini tubdan takomillashtirish hamda ushbu fan oʻqituvchilarining kasbiy faoliyatini rivojlantirish chora-tadbirlari toʻgʻrisida” 2024-yil 15-noyabrdagi PQ-391-son hamda “Umumiy oʻrta taʼlim maktablarida jismoniy tarbiya fani oʻqitilishini tubdan takomillashtirish hamda ushbu fan oʻqituvchilarining kasbiy faoliyatini rivojlantirish chora-tadbirlari toʻgʻrisida” PQ-392-son qarorlari ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2024-yil 15-noyabrdagi PQ-391-son hamda PQ-392-son qarorlariga asosan musiqa madaniyati fani va jismoniy tarbiya fani oʻqituvchilarining bilim darajasi va kasbiy mahoratini aniqlash boʻyicha milliy baholash tizimini ishlab chiqish va amaliyotga joriy etish belgilangani maʼlumot uchun qabul qilinsin. 2. 2025/2026 oʻquv yilidan boshlab musiqa madaniyati fani va jismoniy tarbiya fani oʻqituvchilarining bilim darajasi va kasbiy mahoratini aniqlash boʻyicha milliy baholash tizimi amaliyotga joriy etilsin. 3. Quyidagilarni nazarda tutuvchi Musiqa madaniyati fani va jismoniy tarbiya fani oʻqituvchilarining bilim darajasini va kasbiy mahoratini aniqlash hamda ularga sertifikat berish tartibi toʻgʻrisidagi nizom 1-ilovaga muvofiq tasdiqlansin: musiqa madaniyati fani va jismoniy tarbiya fani oʻqituvchilarining bilim darajasi va kasbiy mahoratini aniqlash boʻyicha milliy baholashni ikki bosqichda amalga oshirish. Bunda: birinchi bosqichda Oliy taʼlim, fan va innovatsiyalar vazirligi huzuridagi Bilim va malakalarni baholash agentligi tomonidan test sinovlarini oʻtkazish; ikkinchi bosqichda tegishlicha Madaniyat vazirligi va Sport vazirligi tomonidan amaliy (ijodiy) imtihonlarni oʻtkazish. 4. Oʻqituvchining bilim darajasi va kasbiy mahorati toʻgʻrisidagi sertifikatning davlat namunasi va tavsifi 2-ilovaga muvofiq tasdiqlansin. 5. Toshkent shahri hokimligi test sinovlarini yil davomida oʻtkazishga moʻljallangan katta sigʻimli bino qurish uchun Yangi Toshkent shahri hududidan 2,2 gektar yer maydonini belgilangan tartibda Oliy taʼlim, fan va innovatsiyalar vazirligi huzuridagi Bilim va malakalarni baholash agentligiga doimiy foydalanish huquqi asosida ajratsin. Belgilab qoʻyilsinki: a) yangi binoni loyihalashtirish va qurish ishlari uchun mablagʻlar Oliy taʼlim, fan va innovatsiyalar vazirligi huzuridagi Bilim va malakalarni baholash agentligi faoliyatini rivojlantirish jamgʻarmasi mablagʻlari hisobidan moliyalashtiriladi; b) loyihalashtirish va qurilish ishlariga Vazirlar Mahkamasi huzuridagi “Yangi Toshkent shahrini barpo etish direksiyasi” davlat muassasasi buyurtmachi hisoblanadi; v) bino qurib bitkazilib, foydalanishga topshirilgandan soʻng, u belgilangan tartibda Oliy taʼlim, fan va innovatsiyalar vazirligi huzuridagi Bilim va malakalarni baholash agentligiga tekin foydalanish huquqi asosida beriladi. 6. Madaniyat vazirligi, Sport vazirligi manfaatdor vazirlik va idoralar bilan birgalikda ikki oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov, madaniyat vaziri O.A. Nazarbekov hamda sport vaziri A.I. Ikramov zimmasiga yuklansin. 1. Ushbu Nizom musiqa madaniyati fani va jismoniy tarbiya fani oʻqituvchilarining bilim darajasi va kasbiy mahoratini aniqlash hamda ularga sertifikat berish tartibini belgilaydi. 2. Musiqa madaniyati fani va jismoniy tarbiya fani oʻqituvchilarining bilim darajasi hamda kasbiy mahoratini aniqlash boʻyicha milliy baholash tizimi quyidagi ikki bosqichda amalga oshiriladi: 1-bosqich — Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi (keyingi oʻrinlarda — Agentlik) tomonidan oʻtkaziladigan test sinovlari; 2-bosqich — tegishlicha Oʻzbekiston Respublikasi Madaniyat vazirligi va Sport vazirligi tomonidan oʻtkaziladigan amaliy (ijodiy) imtihon. Musiqa madaniyati fani va jismoniy tarbiya fani oʻqituvchilarining bilim darajasini aniqlash va davlat namunasidagi sertifikatni (keyingi oʻrinlarda — sertifikat) berishda test sinovlari Agentlik tomonidan toʻlov asosida oʻtkaziladi. Amaliy (ijodiy) imtihon tegishlicha Oʻzbekiston Respublikasi Madaniyat vazirligi va Sport vazirligiga ajratiladigan mablagʻlar doirasida oʻtkaziladi. 3. Sertifikat Agentlik tomonidan 3 yil muddatga elektron shaklda beriladi. Musiqa madaniyati fani va jismoniy tarbiya fanini bilish darajasini aniqlash boʻyicha A+, A, B+, B, C+, C darajali sertifikatlar beriladi. Test natijalari xalqaro metodika — Rash modeli asosida hisoblanadi. Amaliy (ijodiy) imtihon hamda test sinovlarining oʻrtacha natijasiga koʻra: 70 va undan yuqori ball olgan talabgorga — A+ darajali; 65 — 69,9 ball olgan talabgorga — A darajali; 60 — 64,9 ball olgan talabgorga — B+ darajali; 55 — 59,9 ball olgan talabgorga — B darajali; 50 — 54,9 ball olgan talabgorga — C+ darajali; 46 — 49,9 ball olgan talabgorga — C darajali sertifikat beriladi. B+ va undan yuqori darajali sertifikat olgan oʻqituvchiga qonunchilik hujjatlarida belgilangan tartibda oylik maoshiga ustama beriladi. 4. Musiqa madaniyati fani va jismoniy tarbiya fanini bilish darajasini aniqlash va sertifikat berish uchun tuziladigan test savollari davlat taʼlim standartlariga mos ravishda hamda taʼlim oʻquv dasturiga muvofiq tegishlicha Oʻzbekiston Respublikasi Maktabgacha va maktab taʼlimi vazirligi, Oliy taʼlim, fan va innovatsiyalar vazirligi, Madaniyat vazirligi hamda Sport vazirligi tomonidan tavsiya etilgan fan mutaxassislari ishtirokida Agentlik tomonidan ishlab chiqiladi. Test sinovlari oʻqituvchilarning tayyorgarlik darajasini tizimli va asosli baholash uchun yaratilgan, turli shakl va qiyinlik darajasidagi parallel topshiriqlar tizimini nazarda tutadi. 5. Musiqa madaniyati fani va jismoniy tarbiya fani boʻyicha test topshiriqlari formati (fanlar majmuasi, fan mazmuni tarkibi, savollar soni, topshiriqlar turi, vaqt meʼyori), baholash mezonlari, test sinovini oʻtkazish muddatlari tegishlicha Oʻzbekiston Respublikasi Maktabgacha va maktab taʼlimi vazirligi, Madaniyat vazirligi, Sport vazirligi bilan kelishiladi, Agentlik tomonidan tasdiqlanadi hamda Agentlikning rasmiy veb-saytiga joylashtiriladi. 6. Talabgor sertifikat olish maqsadida test sinovida qatnashish uchun Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali elektron shaklda ariza berib roʻyxatdan oʻtadi. 7. Talabgor mustaqil ravishda ushbu Nizomga 1-ilovaga muvofiq shakldagi soʻrovnomani YIDXP orqali elektron ravishda toʻldiradi. Talabgordan soʻrovnomani elektron raqamli imzo bilan tasdiqlash talab etilmaydi. Talabgorga soʻrovnoma rasmiylashtirilganidan soʻng Agentlik tomonidan YIDXP orqali test sinovidan oʻtish qoidalari toʻgʻrisidagi eslatma beriladi. Talabgorning soʻrovnomasida uning elektron manzili koʻrsatilishi mumkin. Soʻrovnomada talabgor elektron manzilining koʻrsatilgani uning soʻrovnoma boʻyicha qabul qilingan qaror, test sinovi natijalari yuzasidan apellyatsiya xulosasi haqida axborot tizimi orqali xabarnoma olishga roziligini anglatadi. Talabgordan soʻrovnomadagi hujjatlardan boshqa qoʻshimcha hujjatlar talab etilmaydi. Talabgor haqidagi maʼlumotlarning toʻgʻriligi uchun talabgorning oʻzi shaxsan javobgar hisoblanadi. Test sinovini oʻtkazish sanasi u oʻtkaziladigan kundan kamida yetti kun oldin YIDXP orqali eʼlon qilinadi. Talabgor test sinovi oʻtkaziladigan sana va joy toʻgʻrisidagi maʼlumotga YIDXP orqali ega boʻladi. Fuqaroligi boʻlmagan shaxslar va chet el fuqarolari Oʻzbekiston Respublikasi Adliya vazirligi tomonidan vaqtincha roʻyxatga olinadi hamda ularga JSHSHIR raqami shakllantiriladi. 8. Agentlik tomonidan talabgor toʻgʻrisidagi shaxsga doir maʼlumotlarning maxfiyligi taʼminlanadi. Qonunchilik hujjatlarida belgilangan tartibda huquqni muhofaza qiluvchi organlar va sud tomonidan rasmiy murojaat boʻlgan taqdirda, ariza beruvchilar toʻgʻrisidagi maʼlumotlar taqdim etiladi. 9. Test sinovini oʻtkazish joyi va sanasi Agentlik tomonidan belgilanadi. 10. Talabgorning test sinovida belgilangan oʻtirish oʻrni Agentlik tomonidan qurʼa tashlash yoʻli bilan aniqlanadi va dalolatnoma rasmiylashtiriladi. 11. Test sinovi blankalar (javoblar varaqasi)da yoki kompyuter (onlayn platforma)da oʻtkazilishi mumkin. Test sinovi blankalari (javoblar varaqasi) talabgorning bilimini baholash uchun asos hisoblanadigan yagona hujjatdir. Test sinovi tegishli dasturiy taʼminot asosida kompyuterda bilimni baholashning barcha boʻlimlari qamrab olingan holda oʻtkaziladi. 12. Test sinovi Agentlik masʼul xodimining rahbarligi va nazoratida oʻtkaziladi. Test sinovi vaqtida har bir ish joyida bir nafar talabgor oʻtiradi. Test sinovini oʻtkazish jarayoni doimiy videotasvirga olinadi. 13. Test sinovini oʻtkazish uchun Agentlik tomonidan guruh nazoratchilari jalb etiladi. 14. Test sinoviga jalb etilgan guruh nazoratchilari bilan shartnoma tuziladi. 15. Talabgor shaxsini tasdiqlovchi hujjat asosida video qayd etish qurilmalari orqali tekshirishdan oʻtgach, test sinoviga qoʻyiladi. 16. Test sinovi oʻtkazilayotgan auditoriyaga har qanday qoʻllanma, adabiyotlar, telekommunikatsiya va texnika vositalarini olib kirish qatʼiyan man etiladi. Test sinovini oʻtkazish jarayoniga turli xatti-harakatlar bilan salbiy taʼsir qilish: boshqa talabgorlar bilan muloqot qilish, test topshiriqlari kitobi varaqlarini yirtish, test topshiriqlari kitobini boshqa talabgorlarga berish, test sinoviga ajratilgan vaqt tugagandan soʻng yozishni davom ettirish, boshqa talabgorga birorta buyum uzatish taqiqlanadi. Ushbu talablarga rioya qilmagan talabgor test sinovidan chetlashtiriladi va dalolatnoma rasmiylashtiriladi. Chetlashtirish dalolatnomasi Agentlikning test sinovini kuzatib boruvchi masʼul xodimi va guruh nazoratchisi tomonidan rasmiylashtiriladi. Chetlashtirish dalolatnomasi natijalarning hisoblanmasligiga asos boʻladi. 17. Test sinovlari natijalari boʻyicha testologiya meʼyorlarining buzilish holati aniqlansa, Agentlik tomonidan test sinovi natijalari bekor qilinadi. Quyidagi holatlarda testologiya meʼyorlari buzilgan deb hisoblanadi: test materiallari xavfsizligi va maxfiyligini taʼminlash qoidalari buzilsa; talabgorlar tomonidan test materiallarini oldindan qoʻlga kiritish holati aniqlansa; test sinovi natijalari tahliliga koʻra, taqsimot normal taqsimotdan keskin farq qilsa. Bunda mazkur bandning beshinchi xatboshisida koʻrsatilgan holat faqat ayrim hududlar (Qoraqalpogʻiston Respublikasi, viloyatlar yoki Toshkent shahri)da aniqlangan taqdirda, ushbu hududlardagi test sinovlari natijalari bekor qilinadi. Test sinovi natijalari mazkur bandga muvofiq bekor qilingan holatlarda, talabgorlarning xohishiga koʻra amalga oshirilgan toʻlov miqdori qaytariladi yoki qayta test sinovlari tashkil etiladi. 18. Agar ariza beruvchi turli sabablarga koʻra test sinovlarida ishtirok eta olmaydigan boʻlsa, Agentlikka test sinovlari oʻtkaziladigan kundan kamida uch kun oldin YIDXP orqali elektron shaklda murojaat etishi lozim. Uzrli sababga koʻra (kasalligi yoki oila aʼzolarining vafot etganligini tasdiqlovchi hujjatni taqdim etganda) test sinovlarida qatnasha olmagan talabgor test sinovi oʻtkazilgan sanadan besh ish kunidan kechikmay, ushbu holatni tasdiqlovchi hujjatlarni YIDXP orqali Agentlikka elektron shaklda taqdim etishi lozim. Bunda talabgorga Bilim va malakalarni baholash agentligini rivojlantirish jamgʻarmasi hisobvaragʻiga kelib tushgan toʻlov miqdori Agentlik tomonidan, boshqa hisobvaraqlarga taqsimlangan toʻlov toʻliq miqdorda YIDXP orqali qaytariladi. Talabgor toʻlovni qaytarish boʻyicha ushbu Nizomning 2-ilovasiga muvofiq shakldagi soʻrovnomani YIDXP orqali elektron shaklda toʻldiradi. 19. Talabgor test sinoviga kechikkan yoki sababsiz kelmagan hollarda, talabgor tomonidan toʻlangan toʻlov qaytarilmaydi. 20. Musiqa madaniyati fani boʻyicha ijodiy sinovlar muddatlari Oʻzbekiston Respublikasi Madaniyat vazirligi, jismoniy tarbiya fani boʻyicha ijodiy sinovlar muddatlari Oʻzbekiston Respublikasi Sport vazirligi tomonidan ishlab chiqiladi va Agentlik bilan kelishilgan holda tasdiqlanadi hamda ularning rasmiy veb-saytiga joylashtiriladi. Amaliy (ijodiy) sinovni oʻtkazish muddati talabgorlar sonidan kelib chiqib belgilanadi. 21. Talabgorlar fuqarolik pasporti (fuqaroligi boʻlmagan shaxsning yashash guvohnomasi) yoki ID kartasi hamda elektron ariza nusxasi bilan amaliy (ijodiy) sinovlarda ishtirok etadi. 22. Amaliy (ijodiy) sinovni oʻtkazish joyi va sanasi mos ravishda Oʻzbekiston Respublikasi Madaniyat vazirligi va Sport vazirligi tomonidan Agentlik bilan kelishgan holda belgilanadi. 23. Amaliy (ijodiy) sinovlar talabgorlarning mutaxassisligi boʻyicha bilimni baholashning barcha boʻlimlarini qamrab olgan holda bir bosqichda oʻtkaziladi. 24. Amaliy (ijodiy) sinovlarga kelmagan talabgorlar uchun amaliy (ijodiy) sinov qayta tashkil etilmaydi. Agar talabgor Agentlik tomonidan oʻtkazilgan test sinovida qatnashib, faqat uzrli sabablarga koʻra (kasalligi yoki oila aʼzolarining vafot etganligini tasdiqlovchi hujjatni taqdim etganda) amaliy (ijodiy) imtihonda qatnasha olmagan boʻlsa, talabgor uch ish kuni ichida ushbu holatni tasdiqlovchi hujjatni tegishliligi boʻyicha Oʻzbekiston Respublikasi Madaniyat vazirligi va Sport vazirligiga bevosita yoki elektron shaklda taqdim etishi lozim. Bunda talabgorning arizasiga muvofiq uning navbatdagi amaliy (ijodiy) imtihon topshirishiga ruxsat beriladi. 25. Amaliy (ijodiy) sinovlar Oʻzbekiston Respublikasi Madaniyat vazirligi huzuridagi “Madaniyat taʼlimi markazi” davlat muassasasi masʼul xodimining rahbarligida oʻtkaziladi. Qoraqalpogʻiston Respublikasi Sport vazirligi, viloyatlar va Toshkent shahar sport boshqarmalarining Ixtisoslashtirilgan sport taʼlim muassasalari bilan ishlash shuʼbasi boshligʻi rahbarligida oʻtkaziladi. 26. Musiqa madaniyati fani boʻyicha amaliy (ijodiy) sinov vaqtida bir nafar talabgor ishtirok etadi. Jismoniy tarbiya fani boʻyicha amaliy (ijodiy) sinovda talabgorlar yakka va jamoa boʻlib qatnashishlari mumkin. Amaliy (ijodiy) sinov oʻtkazish jarayoni doimiy videotasvirga olinadi. 27. Amaliy (ijodiy) sinovni oʻtkazish uchun sohaning 5 — 7 nafar yetakchi mutaxassislaridan iborat komissiya shakllantiriladi. Amaliy (ijodiy) sinovga jalb etilgan komissiya aʼzolari bilan fuqarolik-huquqiy shartnoma tuziladi. 28. Musiqa madaniyati fani boʻyicha talabgor mutaxassisligidan kelib chiqib, musiqa cholgʻusi hamda joʻrnavoz ishtirokida ijodiy sinovda ishtirok etishi mumkin. 29. Amaliy (ijodiy) sinovga telekommunikatsiya va texnika vositalarini olib kirish qatʼiyan man etiladi. Amaliy (ijodiy) sinovni oʻtkazish jarayoniga turli xatti-harakatlar bilan salbiy taʼsir qilgan talabgor sinovdan dalolatnoma asosida chetlashtiriladi. 30. Chetlashtirish dalolatnomasi natijalarning hisoblanmasligiga asos boʻladi. 31. Jismoniy tarbiya fani oʻqituvchilari uchun amaliy imtihon ikki turda oʻtkazilib, mazkur Nizomga 3 va 4-ilovalarga muvofiq jismoniy tayyorgarlik darajasi normativi va sport turlarining texnik harakatlarini bajarish sinovlari asosida baholanadi. Bunda birinchi tur jismoniy tayyorgarlik darajasi normativi sinovi, ikkinchi tur taʼlim dasturiga kiritilgan 8 ta sport turi (yengil atletika, gimnastika, futbol, voleybol, gandbol, basketbol, shaxmat va kurash)ning texnik harakatlarini bajarish sinovidan iborat. Amaliy imtihonning birinchi turida jismoniy tarbiya fani oʻqituvchilari jismoniy tayyorgarlik darajasi 3 ta normativ asosida 40 ballik tizimda baholanadi. Ikkinchi turda taʼlim dasturiga kiritilgan 8 ta sport turi boʻyicha 5 ta texnik harakatlar hamda baland buyruq ohangiga va bir vaqtda buyruqni toʻliq, toʻgʻri va sifatli bajarilganligiga koʻra 40 ballik tizimda baholanadi. Musiqa madaniyati fani oʻqituvchilarining ijodiy imtihon sinovlari mazkur Nizomning 5-ilovasiga muvofiq baholash mezoni asosida 75 ballik tizimda baholanadi. 32. Amaliy (ijodiy) sinovlar natijalari ular yakunlangan kundan boshlab uch ish kuni ichida Oʻzbekiston Respublikasi Madaniyat vazirligi hamda Sport vazirligi tomonidan birinchi rahbar yoki rahbar oʻrinbosarlaridan birining imzosi bilan Agentlikka taqdim etiladi. Amaliy (ijodiy) sinov natijalari boʻyicha olingan ballar, test sinovida olingan ballar bilan bir xil shkalaga keltiriladi va ularning oʻrtacha arifmetik qiymati umumiy ball sifatida eʼlon qilinadi. 33. Amaliy (ijodiy) imtihon natijalaridan norozi boʻlgan talabgor mos ravishda Oʻzbekiston Respublikasi Madaniyat vazirligi va Sport vazirligida tashkil etilgan Apellyatsiya komissiyasiga, test sinovi natijasidan norozi boʻlgan talabgor Agentlikda tashkil etilgan Apellyatsiya komissiyasiga umumiy natijalar eʼlon qilingan kundan boshlab uch ish kuni ichida yozma yoki elektron shaklda apellyatsiya shikoyati berish huquqiga ega. 34. Apellyatsiya komissiyasining tarkibi 5 yoki 7 nafardan iborat boʻladi. Apellyatsiya shikoyati ikki hafta ichida koʻrib chiqiladi. Talabgor Apellyatsiya komissiyasi qarori toʻgʻrisida yozma yoki elektron shaklda xabardor qilinadi. 35. Apellyatsiya shikoyatini koʻrib chiqish natijalari boʻyicha quyidagi qarorlardan biri qabul qilinadi: amaliy (ijodiy) imtihon (test sinovi) natijalarini oʻzgarishsiz qoldirish va apellyatsiyaning qanoatlantirilishini rad etish; amaliy (ijodiy) imtihon (test sinovi) natijalarini oʻzgartirish va apellyatsiyani qanoatlantirish. Agar talabgor tomonidan koʻrsatilgan dalillar tasdiqlanmasa, apellyatsiyaning qanoatlantirilishini rad etish toʻgʻrisida qaror qabul qilinadi. Agar talabgor tomonidan koʻrsatilgan dalillar asosli deb topilsa, Apellyatsiya komissiyasi qarori bilan amaliy (ijodiy) imtihon (test sinovi) natijalari oʻzgartiriladi. 36. Takroriy apellyatsiyaga yoʻl qoʻyilmaydi. Talabgor Apellyatsiya komissiyasining qarori yuzasidan qonunchilik hujjatlarida belgilangan tartibda sudga shikoyat qilishi mumkin. 37. Sertifikat ijobiy natijaga erishgan talabgorga umumiy natijalar eʼlon qilingan kundan boshlab bir hafta ichida Agentlik direktorining buyrugʻi asosida elektron shaklda beriladi. Agentlik tomonidan talabgorga sertifikatni elektron shaklda yuklab olish imkoniyati yaratiladi. 38. Sertifikatlar reyestri Agentlik tomonidan yuritiladi. Sertifikatlar reyestrida quyidagilar koʻrsatilishi lozim: talabgorning familiyasi, ismi, otasining ismi; fuqarolik pasporti (ID karta) maʼlumotlari (seriyasi va tartib raqami, pasport (ID karta)ning kim tomonidan va qachon berilgani) yoki tugʻilganlik toʻgʻrisidagi guvohnoma maʼlumotlari (tartib raqami, guvohnomaning kim tomonidan va qachon berilgani); Agentlikning sertifikat berish toʻgʻrisidagi buyrugʻining sanasi va tartib raqami; sertifikatning hisobga olish seriyasi va tartib raqami; sertifikatning berilgan sanasi; sertifikatning amal qilish muddati. 39. Sertifikatning haqiqiyligi toʻgʻrisidagi maʼlumotlarni Agentlikning rasmiy veb-sayti orqali tekshirish imkoniyati yaratiladi. 40. Sertifikat berishda sinovlarni oʻtkazish uchun talabgordan ariza berilgan kundagi bazaviy hisoblash miqdorining 1,5 baravari miqdorida toʻlov undiriladi. Davlat xizmati koʻrsatilishi uchun roʻyxatdan YIDXP orqali murojaat qilingan taqdirda, talabgordan belgilangan toʻlov miqdorining 90 foizi undiriladi. Davlat xizmatlarini koʻrsatish uchun toʻlov toʻlangani Yagona billing tizimi orqali tasdiqlanadi. Toʻlov summasi quyidagi tartibda taqsimlanadi: 11,75 foizi (shundan 0,5 foizi Yagona billing tizimi orqali davlat xizmati koʻrsatilganda) — Oʻzbekiston Respublikasi Raqamli texnologiyalar vazirligi huzuridagi Raqamli texnologiyalarni rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; 0,3 baravari miqdori mos ravishda Oʻzbekiston Respublikasi Madaniyat vazirligi va Sport vazirligiga oʻtkaziladi; qolgan mablagʻlar — Bilim va malakalarni baholash agentligini rivojlantirish jamgʻarmasi hisobvaragʻiga oʻtkaziladi. Talabgor toʻlovni YIDXP orqali shakllantirilgan invoys raqami orqali toʻlaydi. 41. Mazkur Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 42. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. NAMUNAMusiqa madaniyati fani va jismoniy tarbiya fanini bilish darajasini aniqlash va sertifikat berish boʻyicha davlat xizmatlaridan foydalanish uchunSOʻROVNOMA______________(sanasi)_____________(raqami)1. F.I.O:2. Fuqarolik pasporti (ID kartasi) maʼlumotlari (seriyasi va raqami, jismoniy shaxsning shaxsiy identifikatsiya raqami):3. Doimiy yashash manzili (viloyat, shahar/tuman, koʻcha, uy):4. Telefon raqami:5. Elektron pochta manzili (e-mail):6. Qonunchilik hujjatlarida belgilangan chegirma qoʻllanilish huquqiga egaligi (Ijtimoiy reyestrga kiritilgan oilalarning aʼzolari, I va II guruh nogironligi boʻlgan shaxslar):Ha/Yoʻq7. Imtihonni topshirish hududi:8. Imtihonni topshirish fani:9. Imtihonni topshirish tili: Oʻqituvchining bilim darajasi va kasbiy mahorati toʻgʻrisidagi sertifikat A4 formatdagi oq qogʻozga ofset usulida bosiladi. Bunda beshta rangdan foydalaniladi: qora rang — matn uchun, yashil, koʻk, qizil ranglar — rasmlarni tasvirlash uchun, och jigarrang — fon uchun. Varaqning yuqori qismida 25 mm diametrda Davlat gerbining tasviri joylashtirilgan. Varaqning qolgan qismiga davlat tilida lotin yozuvida “Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi. Oʻqituvchining bilim darajasi va kasbiy mahorati toʻgʻrisida sertifikat” soʻzlari bosiladi. Sertifikat olti raqamli tartib raqamiga egadir.